《齐天乐二首 其一》
清代·王时翔

阴阴木叶遮深院，珠帘半钩梅雨。润入琴丝，滴开蕉卷，金兽水沉低炷。

两枝琼树。趁小阁幽闲，凭肩私语。细瀹清泉，紫瓯浮雪漾花乳。

为欢谁道昼永，湿云看渐散，斜照微吐。淡月黄昏，低阑薄袖，倚皱一痕金缕。

画谯闻鼓。更窗下分灯，竞标新句。绣被浓熏，雾笼双彩羽。

作者简介：（1675—1744）清江苏镇洋人，字皋谟，一字抱翼，号小山。诸生。雍正间以荐举任晋江知县，以宽和为治。乾隆初，官至成都知府。有《小山全稿》。